Harmur er kveðinn að aðdáendum Magga mörgæsar og Línunnar en maðurinn sem léði þeim báðum rödd sína er látinn hálfníræður að aldri.
Fréttin af andláti ítalska leikarans Carlos Bonomis barst sem eldur í sinu um samfélagsmiðla enda á mörgæsin unga, hann Maggi eða Pingu, aðdáendur um víða veröld. Pingu býr í snjóhúsi á Suðurskautslandinu með foreldrum sínum og litlu systur. Sex þáttaraðir voru gerðar um mörgæsafjölskylduna á árunum 1986 til 2006. Þættirnir eru svissneskir að uppruna en vinsældirnar má að mörgu leyti rekja til hæfileika Bonomis. Mörgæsirnar tala ekki mannamál sem tryggir það að hver og einn getur hæglega skilið hvað þeim fer á milli.
Línan stórnefjaða er öllu skapverri en mörgæsafjölskyldan en íslenskir sjónvarpsáhorfendur hafa notið hennar og raddar Bonomis um áratugaskeið. Osvaldo Cavandolli, höfundur Línunnar, lést árið 2006 en skömmu áður gerði hann mynd um hana fyrir auglýsingaherferð Kaupþings.
Kunnuglegar raddir Magga mörgæsar og Línunnar eru þagnaðar. Ítalski leikarinn sem talaði fyrir báðar persónur er látinn.